Noodsaaklike geldskuiwe in onseker tye - Corona Krisissentrum
Tuis / COVID-19 / Noodsaaklike geldskuiwe in onseker tye
Noodsaaklike geldskuiwe in onseker tye
Deur: Essie Bester
Die uitwerking van Covid-19 en die voortdurend veranderende gedragsverwagtinge daaromheen asook intense onbestendigheid in geldmarkte, het baie gesinne bekommerd oor hulle werk en finansies. Tog is dinge nie heeltemal so buite beheer soos dit voorkom nie. Daar is konkrete skuiwe wat jy kan maak om jouself finansieel te beskerm.
Ondersoek eerstens jou ingesteldheid teenoor geld
Jou ingesteldheid teenoor geld bepaal hoe jy belangrike finansiële besluite neem en dit kan 'n groot invloed hê op jou vermoë om jou doelwitte te bereik. Kenners sê ons emosies, eiewaarde en gevoel van sekuriteit het 'n enorme invloed op die manier waarop ons met ons geld omgaan. Veral in emosioneel gelaaide tye soos hierdie, wanneer jou gevoelens van skaamte wat geld betref – daardie intens pynlike gevoel omdat jy glo dat jy nooit in staat sal wees om goeie besluite rondom geld te neem nie – na aan die oppervlak skuil.
Kasty jy jouself nou omdat jy nie maande gelede 'n noodfonds begin het nie? Of bevraagteken jy die groot loopbaanverandering wat jy vroeg vanjaar gemaak het?
Word vir 'n oomblik stil terwyl jy jou angs en vrees rondom geld oordink. Vra jouself die volgende: "Help dit enigsins om myself te verkleineer oor verkeerde geldbesluite wat ek in die verlede geneem het? Kon ek vooraf geweet het dat hierdie krisis gaan plaasvind?" Herinner jouself daaraan dat jy wel die vaardighede en die vermoë besit om die dinge te bereik wat jy wil. En dat jy jou bes doen. Ontwikkel 'n positiewe geldmantra wat jou kan dien.
Raadpleeg jou noodfonds
Een van die belangrikste stukkies geldadvies wat jy kan ontvang, is dat jy vir jou 'n noodfonds (wat ten minste drie maande maar verkieslik ses maande se uitgawes kan dek) tot stand moet bring. In situasies soos hierdie is dit van onskatbare waarde. Tog is daar baie individue wat geen ekstra geld wegsit om op terug te val nie.
Indien jy 'n noodfonds het: Hoeveel het jy gespaar? Hoe vergelyk dit met jou maandelikse uitgawes? Indien die geld wat jy vir 'n noodgeval gespaar het gebaseer was op 'n opgeblase begroting, het jy heel moontlik ruimte om langer daarmee uit te kom. Maar dan moet jy nou begin terugsnoei op jou uitgawes.
Indien jy nie 'n noodfonds het nie: Kom eerstens in voeling met jou ingesteldheid en gee jouself grasie. Jy kan nou wel nie teruggaan en die verlede verander nie maar jy het nog opsies. Indien jou werksituasie stabiel is (selfs al is dit net vir nou), moet jy na maniere begin kyk waarop jy in die komende weke kan spaar. Begin dadelik geld opsy sit om selfs 'n klein noodfonds te begin bou.
Indien daar reeds sprake van afleggings by jou werk is, moet jy dadelik ander inkomstegeleenthede wat jou deur hierdie tydperk kan dra, begin ondersoek. Ondersoek ook die opsies wat beskikbaar is vir gesinne wat finansieel deur Covid-19 beïnvloed word. Meer hieroor by: https://grantspace.org/resources/knowledge-base/covid-19-emergency-financial-resources/
Hersien jou begroting en fokus op die belangrikste kwessies
Dis belangrik om te weet waarheen jou geld gaan. Hoeveel spandeer jy regtig elke maand? Is daar uitgawes waarop jy kan besnoei? Stel 'n begroting op, gebaseer op net die nodigste. Voeg nou slegs die uitgawes by wat vir jou belangrik is. Hierdie oefening maak dit makliker om te bepaal watter uitgawes jy slegs uit gewoonte of sosiale druk aangaan. Wees bedag op die snellers wat maak dat jy meer geld spandeer.
Wees 'n kundige belegger
Moenie groot veranderings aan jou investeringplan maak net omdat jy paniekerig voel nie. Fokus op jou langtermyndoelwitte. As jy nie gedwing word om jou beleggings te verkoop om jou daaglikse uitgawes te dek nie, is dit 'n goeie idee om eenvoudig te wag vir beter dae.
Diegene wat finansieel stabiel voel, voldoende kontant weggesit het, en die begroting het om hul maandelikse beleggings 'n bietjie te verhoog, kan dit doen. Hoewel kontant op die korttermyn na 'n veilige opsie kan lyk, toon die geskiedenis dat bykans alle ander bateklasse op die medium- tot langtermyn beter sal vaar.
Selfs in 'n volbloed-beermark soos dié wat ons tans beleef, is daar goeie beleggingsgeleenthede vir diegene wat bereid is om emosie opsy te sit – eintlik, veral in 'n beermark. Pryse is laer as wat hulle ses maande gelede was, en hoewel niemand weet waar die draaipunt lê nie, is dit onwaarskynlik dat jy jou gereelde maandelikse beleggings op die langtermyn gaan skade aandoen.
Swak ekonomieë is geneig om die slegste in mense na vore te bring, en die Covid-19-pandemie het reeds sy deel kansvatters, opportuniste en fopnuusverspreiders opgelewer. Bedrieërs gebruik dikwels die name van betroubare en bekende instellings om mense te laat glo dat hulle wettig is. As jy 'n transaksie of belegging aangebied word wat te goed klink om waar te wees, moet jy weet dit is 'n skelmstreek. Raadpleeg 'n betroubare finansiële adviseur of besoek die instelling se webwerf en kontak hulle direk. In tye soos hierdie is dit belangrik om nie net goeie finansiële besluite te neem nie, maar ook om helder te dink.
Onthou dat die ekonomie en markte weer sal herstel. Intussen weet jy nou wat jy moet doen om jou finansiële gesondheid te verbeter. Sorg dat jy anderkant uitkom met gesonder geldgewoontes – gereed om jou geld te laat groei.